Kaapse joernalis, sakeman vas vir bedrog | Netwerk24
Kopers staan tou vir Group Five
Dit lyk asof kopers toustaan vir Group Five se ondernemings. Die direksie oorweeg die aanbiedinge. Meer inligting daaroor sal mettertyd uitgereik word.
Kaapse joernalis, sakeman vas vir bedrog
Deur Warda Meyer 12 Januarie 2018 11:06
Twee Kapenaars, onder wie 'n joernalis, word deur 140 aanklagte van bedrog in die gesig gestaar, nadat hulle Donderdag in 'n grootskaalse polisieoptrede in hegtenis geneem is.
Die inhegtenisnemings volg ná 'n jaar lange diepteondersoek deur die polisie se eenheid vir misdaadintelligensie.
Die verdagtes is in afsonderlike polisieoptredes in Epping en Kaapstad in hegtenis geneem.
Daar word beweer dat hulle werksdokumente vervals om die department van korrektiewe dienste te flous. Die dokumente is glo gebruik sodat 'n gevangene wat uit is op parool sy paroolvoorwaardes kon ontduik en vrylik oor die Wes-Kaap heen kon beweeg.
Sers. Noloyiso Rwexana, polisiewoordvoerder, sê in 'n polisieverklaring dat die paroolganger na bewering in dié tyd misdaad gepleeg het.
Rwexana sê 'n man (41) van Portlands is Donderdag om 14:30 by 'n sakeperseel in Epping in hegtenis geneem. Terselfdertyd is 'n vrou (40) van Parow by 'n mediahuis in die stad in hegtenis geneem.
Volgens 'n ingeligte bron is die misdade na bewering in samewerking met 'n korrupte polisielid en mense in die georganiseerdemisdaadwêreld gepleeg.
Die verdagtes verskyn Maandag in die landdroshof in Kaapstad op 140 aanklagte van bedrog.
Lt.genl. Khombinkosi Jula, Wes-Kaapse polisiekommissaris, sê dit bly 'n prioriteit vir die polisie om alle vorme van korrupsie uit te roei.